text: Konservative er chokeret:  Nu er de smidt ud i kulden
  09 december 2017 kl. 14.48
  Christian Lorenzen (K) er i chok over, at borgmesterkæden har skiftet hænder.
  Lørdag middag meddelte Alternativet, at de nupper borgmesterposten med Venstre, Socialdemokraterne og Miljølisten i ryggen.
  Den nyhed kom som noget af en overraskelse for Christian Lorenzen (K), der indtil nu har været med i konstitueringsgruppen.
  - Jeg står med mine børn i Tivoli i København, da jeg får meddelelsen. Vi er faktisk - måske meget sigende for situationen - på vej i Hurlumhej-huset. Jeg er dybt forundret. Faktisk chokeret, siger han til TV SYD.
  Christen Lorenzen har ikke på nuværende tidspunkt yderligere kommentarer i sagen. Men står altså lige nu udenfor konstitueringsgruppen sammen med SF.
  Kristine Kaas Krog har endnu ikke bestemt sig for, om Fanø Lokalliste er med i konstitueringen eller ej.
  